b'\n_START_ARTICLE_\nCerkev sv. Barbare, Blatno\n_START_SECTION_\nLega\n_START_PARAGRAPH_\nCerkev se nahaja na gri\xc4\x8du Sveta Barbara (289 m) v vasi Blatno. V ve\xc4\x8dini literature je sicer navedeno, da stoji na Pir\xc5\xa1enbregu. Vidna je dale\xc4\x8d naokoli. Tudi razgled iz gri\xc4\x8da, ki je na severni strani pora\xc5\xa1\xc4\x8den z gozdom, sega proti jugu vse do Gorjancev onstran Bre\xc5\xbei\xc5\xa1kega polja, na jugozahodu pa na Hrva\xc5\xa1ko. Takoj pod cerkvijo se nahaja nekaj hi\xc5\xa1 ter hramov z vinogradi. Cerkev je postavljena tako, da je njena ladijska os natan\xc4\x8dno poravnana v smeri vzhod\xe2\x80\x93zahod. Zvonik se nahaja na zahodni strani, zakristija pa je prislonjena na ju\xc5\xbeno stran. Po ustnem pri\xc4\x8devanju naj bi se zakristija neko\xc4\x8d nahajala na drugi, to je severni strani cerkve.\n_START_SECTION_\nArhitektura\n_START_PARAGRAPH_\nCerkev je zidana iz kamna in je na vzhodu koni\xc4\x8dno zaklju\xc4\x8dena, sicer pa enoladijska, banjasta in obokana s sosvodnicami. Dolga je 14 metrov, \xc5\xa1iroka 5 metrov, visoka pa 3 metre (notranje mere). Korni zaklju\xc4\x8dek z zvonikom ka\xc5\xbee na kasnej\xc5\xa1o izpeljanko izvirne re\xc5\xa1itve, kakr\xc5\xa1no pozna cerkev sv. Kri\xc5\xbea v Dednji vasi. Ima dva oltarja \xe2\x80\x93 glavnega ter stranskega. Glavni oltar je primer tako imenovanih zlatih rezljanih oltarjev iz 17. stoletja. Zna\xc4\x8dilen je po rezani podobi svete Barbare v sredini, svete Katarine na desni in svete Marjete na levi strani. Nekoliko vi\xc5\xa1je se nahaja podoba svetega Bo\xc5\xa1tjana in svetega Petra, na sredini na vrhu pa je podoba svetega Kri\xc5\xbea, pod katerim sta podobi \xc5\xbdalostne Matere Bo\xc5\xbeje ter Marije Kleope. Olje na platno je iz 2. polovice 18. stoletja. Iz istega \xc4\x8dasa je tudi rezljani leseni stranski oltar Matere Bo\xc5\xbeje na ju\xc5\xbeni strani. Vsebuje Marijino podobo na sredini, na eni strani kip svetega Valentina, na drugi pa svetega Janeza Evangelista. Vrh oltarja je podoba svetega Antona Padovanskega s \xc5\xa1tirimi putti.\n_START_SECTION_\nZgodovina\n_START_PARAGRAPH_\nIz napisa na portatilu na stranskem oltarju lahko razberemo, da je cerkev obstajala vsaj \xc5\xbee leta 1657. Cerkev je bila v letih od 1987 do 1993 obnovljena. Narejena je bila nova fasada, bakrena streha na zvoniku ter celotno ostre\xc5\xa1je na cerkveni ladji in zakristiji. Dokupljena sta bila dva zvonova (sedaj so trije) ter urejena elektrifikacija le-teh. Obnovljena je bila tudi notranjost cerkve. Staro razsuto \xc5\xa1karpo je zamenjala na novo pozidana, ki je dobila tudi novo ograjo. Poleg tega je bila urejena \xc5\xa1e dovozna pot ter zunanja osvetlitev cerkve.'